Oficiālais Vēstnesis L 192 , 02/08/1996 Lpp. 0019 - 0020



Padomes Lēmums (1996. gada 23. jūlijs), ar ko nosaka references struktūru, kas atbild par sadarbību liellopu sugas tīršķirnes vaislas dzīvnieku testēšanas metožu un rezultātu novērtējuma unificēšanā (96/463/EK) EIROPAS SAVIENĪBAS PADOME, ņemot vērā Eiropas Kopienas dibināšanas līgumu, ņemot vērā Komisijas priekšlikumu, ņemot vērā Padomes 1987. gada 18. jūnija Direktīvu 87/328/EEK par liellopu sugas tīršķirnes dzīvnieku pieņemšanu vaislai [1], un jo īpaši tās 5. pantu, tā kā būtu jāizraugās references iestāde, lai unificētu testēšanas metodes un rezultātu novērtējumu, pieņemot liellopu sugas tīršķirnes dzīvniekus vaislai, tā kā būtu jānosaka šādas iestādes pilnvaras un pienākumi, tā kā, ņemot vērā gūto pieredzi, centrs "Interbull" būtu jāizraugās par references iestādi, kas atbild par sadarbību liellopu sugas tīršķirnes vaislas dzīvnieku testēšanas metožu un rezultātu novērtējuma unificēšanā, IR PIEŅĒMUSI ŠO LĒMUMU. 1. pants 1. Šā lēmuma I pielikumā minēto iestādi izraugās par references iestādi, kas atbild par sadarbību liellopu sugas tīršķirnes vaislas dzīvnieku testēšanas metožu un rezultātu novērtējuma unificēšanā. 2. Šī panta 1. punktā noteiktās iestādes pienākumi izklāstīti II pielikumā. 2. pants Lēmums ir adresēts dalībvalstīm. Briselē, 1996. gada 23. jūlijā Padomes vārdā — priekšsēdētājs I. Yates [1] OV L 167, 26.6.1987., 54. lpp. Direktīvā jaunākie grozījumi izdarīti ar 1994. gada Pievienošanās aktu. -------------------------------------------------- I PIELIKUMS Iestādes nosaukums: INTERBULL Centre Department of Animal Breeding and Genetics Swedish University of Agricultural Sciences Box: 7023 S-750 07 Uppsala, Sweden -------------------------------------------------- II PIELIKUMS Šā lēmuma 1. panta 1. punktā noteiktajai iestādei ir šādi pienākumi: 1. Būt par Eiropas Savienības dalībvalstu dokumentācijas un informācijas centru attiecībā uz liellopu sugas tīršķirnes vaislas dzīvnieku testēšanas un ciltsvērtības noteikšanas metodēm, kā paredzēts Lēmumā 86/130/EEK [1]. Lai veiktu šo pienākumu: - regulāri jāsaņem ģenētisko novērtējumu rezultāti un dati, uz kuriem tie pamatojas, - jāsalīdzina liellopu sugas tīršķirnes vaislas dzīvnieku dažādās testēšanas un ciltsvērtības noteikšanas metodes. 2. Pēc dalībvalstu vai Komsijas pieprasījuma: a) nodrošināt palīdzību, lai veicinātu liellopu sugas tīršķirnes vaislas dzīvnieku dažādo testēšanas un ciltsvērtības noteikšanas metožu saskaņošanu, jo īpaši iesakot izmantojamās aprēķina metodes; b) nodrošināt palīdzību, lai varētu salīdzināt liellopu sugas tīršķirnes vaislas dzīvnieku testēšanas un ciltsvērtības noteikšanas metožu rezultātus dažādās dalībvalstīs, jo īpaši: - izstrādājot kontroles protokolus novērtējumu veikšanai dažādās dalībvalstīs, lai uzlabotu rezultātu atbilstību un selekcijas programmu efektivitāti, - veicot lopu starptautisku novērtēšanu, pamatojoties uz ģenētiskiem novērtējumiem, kas veikti dažādās dalībvalstīs, - izplatot starptautisko novērtējumu individuālos rezultātus, - darot zināmas pārrēķina formulas un visu ar to saistīto ģenētikas darbu; c) palīdzēt Lēmuma 86/130/EEK pielikuma I punktā minētajām iestādēm piedalīties ciltsvērtības noteikšanas rezultātu salīdzināšanā starptautiskā līmenī; d) izvērtēt tīršķirnes vaislas dzīvnieku novērtēšanas problēmas un mēģināt atrisināt problēmas, kas saistītas ar dažādās dalībvalstīs veikto ģenētisko novērtējumu. [1] OV L 101, 17.4.1986., 37. lpp. Direktīvā jaunākie grozījumi izdarīti ar Lēmumu 94/515/EK (OV L 207, 10.8.1994., 30. lpp.). --------------------------------------------------